**Ministru kabineta noteikumu projekta “Grozījumi Ministru kabineta 2017.gada 28.februāra noteikumos Nr.104 “Noteikumi par iepirkuma procedūru un tās piemērošanas kārtību pasūtītāja finansētiem projektiem”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2017.gada 28.februāra noteikumos Nr.104 “Noteikumi par iepirkuma procedūru un tās piemērošanas kārtību pasūtītāja finansētiem projektiem”” tika izstrādāts pēc Finanšu ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2017.gada 28.februāra noteikumi Nr.104 “Noteikumi par iepirkuma procedūru un tās piemērošanas kārtību pasūtītāja finansētiem projektiem” (turpmāk – noteikumi) nosaka iepirkuma procedūru un tās piemērošanas kārtību, kā arī personas, kuras piemēro tajos noteikto procedūru, ja līguma izpildi, kas nav minēta Publisko iepirkumu likuma 6.pantā, no saviem līdzekļiem vai no Eiropas Savienības politiku instrumentu vai citas ārvalstu finanšu palīdzības un nacionālā līdzfinansējuma līdzekļiem finansē persona, kas ir pasūtītājs Publisko iepirkumu likuma izpratnē. Minētie noteikumi neattiecas uz personu, kura ir pasūtītājs Publisko iepirkumu likuma izpratnē vai sabiedrisko pakalpojumu sniedzējs Sabiedrisko pakalpojumu sniedzēju iepirkumu likuma izpratnē.  Pārrunu rezultātā ar Finanšu ministriju kā Eiropas Savienības fondu vadošo iestādi un Centrālo finanšu un līgumu aģentūru ir secināts, ka noteikumos jāveic grozījumi.  1. Ar grozījumiem plānots papildināt un precizēt noteikumos noteiktos gadījumus, kad finansējuma saņēmējam nav jāpiemēro noteikumos minētā līgumu slēgšanas tiesību piešķiršanas kārtība. Ar grozījumiem tiks noteikts, ka ne tikai gadījumos, kad piegādes vai pakalpojumu paredzamā līgumcena ir mazāka par 70 000 *euro* vai būvdarbu paredzamā līgumcena ir mazāka par 170 000 *euro,* bet arī,slēdzot iepirkuma līgumu ar tādu piegādātāju, kam saskaņā ar ārējiem normatīvajiem aktiem ir izņēmuma tiesība sniegt attiecīgo pakalpojumu, kā arī gadījumos, kad tehnisku vai māksliniecisku iemeslu dēļ vai tādu iemeslu dēļ, kuri ir saistīti ar izņēmuma tiesību aizsardzību, iepirkuma līgumu var noslēgt tikai ar konkrēto piegādātāju, finansējuma saņēmējs būs tiesīgs nepiemērot noteikumos minēto līgumu slēgšanas tiesību piešķiršanas kārtību.  2. Lai vienkāršotu finansējuma saņēmēja iepirkumu procedūru, nodrošinot papildu elastību iepirkuma procedūras norisē un formālu iepirkuma procedūras norises kļūdu samazināšanu, ar grozījumiem tiek paredzēts turpmāk neizdalīt piedāvājumus sākotnējos un pilnībā izstrādātos un galīgos piedāvājumos. Jau šobrīd spēkā esošā noteikumu redakcija paredz finansējuma saņēmējam iespēju paredzēt sarunas, ja finansējuma saņēmējs paziņojumā par finansējuma saņēmēja iepirkumu procedūru noteicis, ka ir iesniedzami sākotnējie piedāvājumi un paredzētas sarunas. Ar grozījumiem tiek mainīts arī līdzšinējais nosacījums, ka sarunas ar piegādātāju iespējamas tikai, ja finansējuma saņēmējs paziņojumā par finansējuma saņēmēja iepirkuma procedūru noteicis, ka iesniedzami sākotnējie piedāvājumi un paredzētas sarunas. Līdz ar to pēc grozījumiem finanšu saņēmējs sarunas ar piegādātājiem būs tiesīgs veikt arī tad, ja ir iesniegts piedāvājums vai piedāvājumi, kas atbilst finansējuma saņēmēja prasībām, bet finansējuma saņēmējs uzskata, ka nepieciešams lūgt pretendentus izlabot, papildināt vai uzlabot piedāvājumus nolūkā saņemt finansējuma saņēmējam ekonomiski visizdevīgākos piedāvājumus. Atvieglojot un paplašinot finansējuma saņēmēja rīcības brīvību attiecībā uz sarunu rīkošanu ar piegādātājiem, lai iegūtu ekonomiski visizdevīgāko piedāvājumu, netiek mainīta līdzšinējā kārtībā, ka finansējuma saņēmējam tā pat kā līdz šim ir jāievēro konfidencialitāte, līdz galīgā lēmuma pieņemšanai neatklājot pretendentiem informāciju par citiem pretendentiem un to piedāvājumiem.  Arī turpmāk, lai nodrošinātu un pierādītu finansējuma efektīvu izmantošanu, finansējuma saņēmējs jebkurā gadījumā nodrošina atbilstošu atklātības un konkurences līmeni iepirkumos.  Turklāt arī turpmāk finansējuma saņēmējam, dokumentējot iepirkuma procedūru, jāveic saņemto piedāvājumu salīdzinājumu, kurā norāda izraudzītā piedāvājuma priekšrocības attiecībā pret katru attiecīgajā posmā iesniegto piedāvājumu.  3. Lai mazinātu administratīvo slogu un atvieglotu finansējuma saņēmējam iepirkumu procedūras veikšanas kārtību ar grozījumiem tiek paredzēts no noteikumiem svītrot nosacījumu, ka finansējuma saņēmējam, publicējot Iepirkumu uzraudzības biroja tīmekļvietnē paziņojumu par finansējuma saņēmēja iepirkuma procedūru, paziņojumam jāpievieno iepirkuma līguma projekts. Sarunu laikā ar piegādātājiem var tik secināts, ka publicētajā līguma projektā nepieciešami būtiski precizējumi un labojumi, kā rezultātā publicētais līguma projekts un faktiski noslēgtais līgums būs atšķirīgi. Turklāt līdz šim ir konstatēts, ka formāla iepirkuma līguma projekta sagatavošanas nav bijusi nepieciešama, jo līguma būtiskās sastāvdaļas tika ietvertas sagatavotajā iepirkuma priekšmetu aprakstā. Līdz ar to nav objektīva iemesla prasīt paziņojumam par finansējuma saņēmēja iepirkuma procedūru pievienot iepirkuma līguma projektu. Vienlaikus tiek saglabāts noteikumos jau līdz šim noteiktais pamatprincips, ka finansējuma saņēmējam ir jādara viss iespējamais, lai saņemtu pēc iespējas ekonomiski izdevīgākus piedāvājumus, tādējādi efektīvi un lietderīgi rīkojoties ar publisko finansējumu. Administratīvais slogs nav objektīvi novērtējams, jo nav zināms aptuvenais finansējuma saņēmēju skaits. Līdz ar to, nav prognozējams, par cik samazināsies administratīvais slogs finansējuma saņēmējiem.  4. Vienlaikus ar grozījumiem paredzēts precizēt tos gadījumus, kad finansējuma saņēmējs un piegādātājs neatrodas interešu konfliktā.  5. Ar grozījumiem tiek skaidrāk noteikts, cik ilgā laikā finansējuma saņēmējam, ja iepirkumu procedūra veikta pēc atbildīgās institūcijas lēmuma pieņemšanas, jāpublicē paziņojums par finansējuma saņēmēja iepirkuma procedūras rezultātiem.  6. Ņemot vērā, ka finansējums tiek piešķirts no dažādiem avotiem un uz atšķirīga normatīvā regulējuma pamata, kā arī ņemot vērā to, ka normatīvajos aktos par finansējuma piešķiršanu nav noteikta līgumcenas pamatotības izvērtēšanas kārtība, attiecīgi tiek precizēts noteikumu 43.punkts.  7. Grozījumi papildināti ar 46¹. punktu kurš paredz, ka iepirkuma procedūras par kurām finansējuma saņēmējs ir publicējis Iepirkumu uzraudzības biroja tīmekļvietnē paziņojumu par finansējuma saņēmēja iepirkuma procedūru pabeidz saskaņā ar noteikumiem, kas bija spēkā paziņojuma publicēšanas dienā, tādejādi grozījumi noteikumos ir attiecināmi uz tām procedūrām, par kurām vēl nav publikācijas Iepirkumu uzraudzības biroja tīmekļvietnē. |
| 3. | Projekta izstrādē iesaistītās institūcijas | Finanšu ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Finansējuma saņēmēji, kas nav Publisko iepirkumu likuma un Sabiedrisko pakalpojumu sniedzēju iepirkumu likuma subjekti. To aptuvenais skaits nav zināms, jo par finansējuma saņēmēju var kļūt jebkurš subjekts, kurš saņem Eiropas Savienības politiku instrumentu, citas ārvalstu finanšu palīdzības, kā arī valsts vai pašvaldību budžeta finansējumu.  2. Piegādātāji, bet to aptuvenais skaits nav zināms, jo par piegādātāju var būt gan fiziskas, gan juridiskas personas, tajā skaitā, personas no ārvalstīm. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums ietekmē ārvalstu finanšu instrumentu atbalstu, kā arī mazina administratīvo slogu finansējuma saņēmējiem. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Finanšu ministrijas tīmekļa vietnes sadaļā “Sabiedrības līdzdalība” ir ievietota uzziņa par projektu.  Projekts pēc tā izsludināšanas Valsts sekretāru sanāksmē būs publiski pieejams Ministru kabineta tīmekļa vietnes sadaļā Tiesību aktu projekti. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Saskaņā ar Oficiālo publikāciju un tiesiskās informācijas likuma 2. panta pirmo daļu un 3. panta pirmo daļu tiesību aktus publicē oficiālajā izdevumā „Latvijas Vēstnesis”, tos publicējot elektroniski tīmekļa vietnē www.vestnesis.lv. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nav. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmē pārvaldes funkcijas un institucionālo struktūru, kā arī cilvēkresursu nodrošinājumu. |
| 3. | Cita informācija | Nav. |

Finanšu ministre D. Reizniece-Ozola

Senčilo, 67083915

agnese.sencilo@fm.gov.lv